P6_TA(2006)0416

Μελλοντικές δράσεις στον τομέα των διπλωμάτων ευρεσιτεχνίας

Ψήφισμα του Ευρωπαϊκού Κοινοβουλίου σχετικά με τη μελλοντική πολιτική για τα διπλώματα ευρεσιτεχνίας στην Ευρώπη

Το Ευρωπαϊκό Κοινοβούλιο,

- έχοντας υπόψη την Πράσινη Βίβλο της Επιτροπής της 24ης Ιουνίου 1997 σχετικά με το κοινοτικό δίπλωμα ευρεσιτεχνίας και το σύστημα διπλωμάτων ευρεσιτεχνίας στην Ευρώπη — Προώθηση της καινοτομίας μέσω των διπλωμάτων ευρεσιτεχνίας (COM(1997)0314),

- έχοντας υπόψη την οδηγία 98/44/ΕΚ του Ευρωπαϊκού Κοινοβουλίου και του Συμβουλίου της 6ης Ιουλίου 1998 σχετικά με την έννομη προστασία των βιοτεχνολογικών εφευρέσεων [1],

- έχοντας υπόψη το ψήφισμά του της 26ης Οκτωβρίου 2005 σχετικά με τα διπλώματα ευρεσιτεχνίας για τις βιοτεχνολογικές εφευρέσεις [2],

- έχοντας υπόψη τη διαβούλευση που δρομολόγησε η Επιτροπή στις 9 Ιανουαρίου 2006 σχετικά με τη μελλοντική πολιτική για τα διπλώματα ευρεσιτεχνίας στην Ευρώπη,

- έχοντας υπόψη το άρθρο 103, παράγραφος 2, του Κανονισμού του,

A. εκτιμώντας ότι οι ατέλειες των προτάσεων για το κοινοτικό δίπλωμα ευρεσιτεχνίας δεν είναι πιθανό να διορθωθούν στο προβλεπτό μέλλον,

Β. επισημαίνοντας ότι ένα αποτελεσματικό, ανταγωνιστικό, ολιγοδάπανο και προσιτό σε όλους σύστημα διπλωμάτων ευρεσιτεχνίας αποτελεί βασικό αίτημα της στρατηγικής της Λισσαβώνας για μια ανταγωνιστική κοινωνία της γνώσης και έχει κρίσιμη σημασία για την ευδοκίμηση των μικρομεσαίων επιχειρήσεων αλλά και των μεγάλων εταιριών,

Γ. λαμβάνοντας υπόψη ότι έχουν εκφραστεί αυξανόμενες ανησυχίες σχετικά με ανεπιθύμητα διπλώματα ευρεσιτεχνίας σε σειρά τομέων και σχετικά με έλλειψη δημοκρατικού ελέγχου για τις διαδικασίες με τις οποίες χορηγούνται, επικυρώνονται και επιβάλλονται τα εν λόγω διπλώματα ευρεσιτεχνίας,

1. προτρέπει την Επιτροπή να διερευνήσει κάθε δυνατό τρόπο για τη βελτίωση του διπλώματος ευρεσιτεχνίας και των συστημάτων επίλυσης σχετικών διαφορών στην ΕΕ, συμπεριλαμβανομένης της συμμετοχής σε περαιτέρω συζητήσεις όσον αφορά τη συμφωνία για την επίλυση διαφορών σχετικά με το ευρωπαϊκό δίπλωμα ευρεσιτεχνίας (European Patent Litigation Agreement — EPLA) και την προσχώρηση στη Σύμβαση του Μονάχου, καθώς και όσον αφορά την αναθεώρηση των προτάσεων για το κοινοτικό δίπλωμα ευρεσιτεχνίας· σε σχέση με την EPLA, θεωρεί ότι το προτεινόμενο κείμενο χρειάζεται σημαντικές βελτιώσεις, οι οποίες να αντιμετωπίζουν τις ανησυχίες σχετικά με τον δημοκρατικό έλεγχο, τη δικαστική ανεξαρτησία και το κόστος της επίλυσης διαφορών, και μια ικανοποιητική πρόταση για τον κανονισμό διαδικασίας του δικαστηρίου της EPLA·

2. υπενθυμίζει στην Επιτροπή ότι όλες οι νομοθετικές προτάσεις πρέπει να συνοδεύονται από εις βάθος ανάλυση επιπτώσεων σχετικά με την ποιότητα των διπλωμάτων ευρεσιτεχνίας, τη διακυβέρνηση του συστήματος διπλωμάτων ευρεσιτεχνίας, τη δικαστική ανεξαρτησία και το κόστος της επίλυσης διαφορών·

3. καλεί να ζητηθεί από τη Νομική Υπηρεσία του Κοινοβουλίου να παράσχει προσωρινή γνωμοδότηση όσον αφορά τις σχετικές με την ΕΕ πτυχές της ενδεχόμενης σύναψης της EPLA από τα κράτη μέλη υπό το πρίσμα των επικαλύψεων μεταξύ EPLA και κοινοτικού κεκτημένου, και να αποσαφηνίσει τις νομοθετικές αρμοδιότητες στον τομέα αυτό·

4. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή και στις κυβερνήσεις και τα κοινοβούλια των κρατών μελών.

[1] ΕΕ L 213 της 30.7.1998, σ. 13.

[2] Κείμενα που εγκρίθηκαν, P6_TA(2005)0407.

--------------------------------------------------